وەزارەتی بەرگریی چین لە بەیاننامەیەكدا رایگەیاندووە، لە چوارچێوەی مانۆڕی هاوبەشدا كە چەند وڵاتێك لەخۆدەگرێت، پەكین بەنیازە هێزی سەربازیی بۆ روسیا بنێرێت.
ئاماژەی بەوەشداوە، كە بەشداریكردنی هێزەكانی چین لە مانۆڕی فۆستۆك-دا، كە بڕیارە لە 30 ئەم مانگە تا رۆژی 5ی مانگی داهاتوو بخایەنێت، هیچ پەیوەندیی بە دۆخی ئێستای نێودەوڵەتی ‌و هەرێمییەوە نییە، بەڵكو مانۆڕە سەربازییەكە بەشێكە لە هاوئاهەنگیی دووقۆڵیی ساڵانە ‌و بەردەوام لەگەڵ روسیادا.
لە بەیاننامەكەیدا، وەزارەتی بەرگریی چین روونیكردۆتەوە: ئامانجی مانۆڕەكە، قووڵكردنەوەی هاوئاهەنگیی كار ‌و پەیوەندیی دۆستانە ‌و پتەوكردنی هاوئاهەنگیی ستراتیژییە لە نێوان لایەنە بەشداربووەكاندا، لەگەڵ بەهێزكردنی توانای وەڵامدانەوەی هەڕەشە ئەمنییە جۆراوجۆرەكان.
وێڕای بەشداریكردنی هێزە سەربازییەكانی چین ‌و روسیا، بڕیارە، هەریەك لە هیندستان ‌و بێلاڕوسیا ‌و مەنگۆلیا ‌و تاجیكستان، لە مانۆڕە سەربازییەكەدا بەشداریی بكەن.
جێی ئاماژەیە، پێش هێرشە سەربازییەكەی روسیا بۆ سەر ئۆكرانیا، لە رۆژی 24ی شوباتی رابردوودا، هەردوو حكومەتی مۆسكۆ ‌و پەكین هاوبەشییەكی بێ سنووریان راگەیاند.